L-eks Prim Ministru Joseph Muscat ħa jkun qed jidher bħala xhud fil-Qorti Kriminali Taljana fil-ġuri li qed jiffaċċja l-eks Ministru tal-Intern Taljan Matteo Salvini. Salvini beda għaddej ġuri minħabba li kien irrifjuta 147 immigrant milli jidħlu fit-territorju Taljan wara li kienu salvata mill-bastiment Spanjol Open Arms, lura fl-2019. Dakinhar Salvini kien irrifjuta li l-immigranti jinżlu jew jidħlu f'port sigur sakemm ħarġet ordni mill-Uffiċċju tal-Prosekutur wara sitt ijiem bejn sema u ilma. Il-ġuri mistenni jkompli fis-17 ta' Diċembru wara li fl-ewwel seduta fil-Qorti ta' Palermo, Sqallija kienet waħda proċedurali fejn ġew preżentati l-listi tax-xhieda miż-żewġ naħat. Salvini kien qal li d-deċiżjoni ma kienitx tiegħu biss, iżda kien qabel magħha l-Gvern, inkluż il-Prim Ministru ta' dak iż-żmien, Giuseppe Conte. Jekk jinstab ħati Salvini jista' jeħel sa 15-il sena ħabs.